khistorydata/jeongjo-sjw-relations huggingface dataset:
정조 20년 · 목
右議政尹蓍東啓言故領議政文貞公金堉歷事仁孝兩朝蔚然爲名臣文學德望才猷事功昭載國乘野史而大同詳定之法自未釋褐時積費商量於躬執耕來之間終焉致位三事建白而行之愈久無弊民到于今受賜其有功於國家爲如何哉今聞本家親盡祀享將替謹按故相臣文忠公李廷龜文翼公李德馨俱以有勤勞而不錄勳籍先朝因大臣所奏特命不祧其祀故重臣忠肅公徐渻以大臣陳達當宁癸卯亦下不祧之命故相功業視三臣無所遜亦依三臣已例令其家不祧其祀實合於聖朝褒功奬忠之道矣從之
정조 20년 · 강
命故知中樞柳琳贈領議政柳爀然施以易名之典柳智傑旌褒事令禮堂考例以稟
정조 20년 · 목
右議政尹蓍東啓言日前贈領議政柳珩祖孫贈諡事擧條批旨中以故知中樞贈左議政柳琳錦州之役爲天朝全節故訓將贈領議政柳爀然以貞翼公李浣之薦密勿訏謨無不與聞事有下敎者臣筵退後聞之則柳琳柳爀然尙未贈諡云兩臣皆秩是正卿且經將任易名之典在法當然而事係久遠其子孫不敢循例仰請須經一番筵稟然後可以呈納諡狀故敢此仰達從之又啓言同日批旨中柳孝傑庶弟智傑未冠而遽䯻自請代行殉身深河如無旌贈之事卿等筵退後詳考文蹟旌贈之間以當施之典指一草記事命下矣智傑事蹟備載於贈領議政金景瑞栅中疏本及其家傳深河之役弘立全師投降而隸弘立麾下者皆陷於其中智傑之不願降而趨白旗下終以就死丁卯弘立之還見孝傑曰我智傑之罪人也其年未勝冠損身殉義蹟旣甚偉事多可據宜施旌贈之典而禮雖童踦之勿殤廬無杞梁之返柩則聖朝恩典施之無所此却難處其父贈領議政柳珩墓下設一門而旌之或不害爲義起請令禮堂博考已例更爲稟處從之
정조 20년 · 강
命故通政尹衡甲賜諡
정조 20년 · 목
右議政尹蓍東啓言故通政尹衡甲以其辧節就義於癸丑戊午特蒙華袞之褒而至有不祧之命矣此人節義上承下授爀爀照人耳目而夙闡詞科克著華聞不幸遭時孔艱憂憤而沒若其毅然不屈慷慨夭死之孤忠貞操無愧於李文忠鄭文簡諸人則宜有崇褒之道而至今未遑可謂欠事景憲公宋甲祚以獨拜西宮獲被贈諡之殊典則此亦恐不可異同故敢此仰達從之
정조 20년 · 강
命厚州設鎭事及厚州江越邊江界地割屬事竝問議于前任北伯及南兵使處
정조 20년 · 목
右議政尹蓍東啓言厚州許民事因魚面把守將李健秀書陳册子咸鏡道帥臣査啓才已登徹而有前任咸鏡監司南兵使處問議稟處之命矣册子中厚州設鎭當否及厚州江越邊江界地割屬事請竝爲問議一體稟處從之
정조 20년 · 강
命上土僉使移鎭昆長坪兼帶江界防禦營中軍以解事有履歷者擇差
정조 20년 · 목
右議政尹蓍東啓言頃以上土馬馬海兩鎭形便事勢與移設當否問於地方官道帥臣往復商量指一狀聞之意因傳敎行會矣卽見平安監司朴宗甲狀啓則枚擧兵使任嵂江界府使李仁秀牒呈以爲三千餘戶新入之民迄無糾察之所而移鎭甲乙之論移上土之說平而順移馬馬海之說汚而不順馬馬海距當移處越數鎭百餘里而遠上土則距當移處不過數十里而近何必捨近而就遠且上土之爲鎭居在麻田嶺梨嶺之間爲蔘政句檢之咽喉項而今此昆長平處在三川坊上頭麻田嶺之外蔘政句檢與卽今鎭基少無異同而雖有黃水㯖咸富洞小小間路出於背後此則有從浦鎭承其罅而彌縫之矣從捕之所不及察者自本府亦足句檢云邑閫之牒歸一於上土而其所移之地亦非昆長平則不可者良以此也邊上人情厭避鎭屬百計謀頉此所以關外列鎭坐擁虛籍把守之卒亦不能備數者也今使上土移鎭於昆長平則必將劃給民戶幾百作爲鎭屬以成衙門貌樣三千餘戶新入之民抄劃屬鎭之際誰肯捨府民而就鎭民哉排定謀頉之間奸弄之患繹騷之弊有不可勝言新入之民一屬鎭籍則擧將鳥駭獸竄若依北道端川府使爲南兵營別中軍例無論某鎭將以合移去者兼江界防禦營別中軍則兩坊新入之民皆歸於別中軍統率之下而雖不分鎭民府民無所拘礙設置之後該鎭將各別擇人凡係三川慈城西坊民事大者報決小者自斷鎭府之政歸於一處則民亦視以本府亞官次次調習必有漸歸矩矱之效而事係官方請令廟堂稟處矣三川坊民人入接今至於三千餘戶之多勢不得不趁卽設鎭以統領之上土僉使之移鎭昆長平兼行中軍事云者道帥臣論啓旣歸一而事極順便矣所請特爲許施時任上土僉使今姑改差以解事有履歷人極擇差出依北道端川府使例以江界府別中軍兼帶下批使之趁歲前移鎭而統率之凡諸擧行節目往復本府爛漫商確轉牒于道帥臣處仍卽狀聞施行之意請分付從之
정조 20년 · 강
命革罷江界府慈城坊採蔘時五把守以新入民戶排立襦紙衣磨鍊下送
정조 20년 · 목
右議政尹蓍東啓言卽見平安監司朴宗甲牒報則枚擧江界府使李仁秀牒呈以爲本府慈城坊新闢處自加木㯖至慈城洞口自是採蔘時五把守排立處而許闢之後民旣入居則閭閻把守可以排立革罷採蔘時五把守一依三江三川之已例設置閭閻把守二處各定一將二卒以爲長立瞭望之地而糧米以採蔘時把軍元糧移給紙衣二領襦衣四領依元定把守例自今年爲始磨鍊下送爲辭矣民人入處之後不可無把守旣立把守則襦衣紙衣亦當依他例下送從之
정조 20년 · 강
命西平鎭沈失軍器以慶尙左水營所置罷三鎭什物姑先移給
정조 20년 · 목
右議政尹蓍東啓言慶尙前水使沈鑏狀啓以爲西平浦戰船致敗時沈失軍器中佛狼機子砲百字銃鳥銃頭口等物當刻期鑄成而所入物力極其浩多萬無新備之望勢將從便推移然後可無疏虞之慮罷三鎭什物旣在元會之外作一預差之具佛狼機二坐子砲十五坐百字銃一坐鳥銃十五柄頭口三部等物以臣營及各鎭所上罷三鎭什物中該鎭蘇弊間姑先移上事請令廟堂稟處矣西平鎭物力旣無以責其自辦本營所置罷三鎭軍器分給旣有已例請依所請施行從之
정조 20년 · 강
命關東常賑米租不足之數以帖別備耗條相换取用
정조 20년 · 목
右議政尹蓍東啓言江原監司徐有防狀啓以爲本道穀簿自來不贍蔘役添補之資將士支放之需無路辦出請得常賑耗條僅能排比矣挽近以來屢經大歉停退蕩減其數夥多詳定不足給代與許多公費幷減於此數中穀總之耗縮良由於此目今所餘僅爲九萬二千餘石而皮穀居多正穀尠少皮各穀尙可以耗條取用至於米租俱是本色取用者而數本不敷一年耗條不堪支一年應下之數元穀犯用之弊無歲不然雖欲從他拮據會付穀總在在零星他無變通處目下最裕者只是帖別備而都數爲十萬二千餘石之多自今年爲始常賑米租不足之代以帖別備耗條中大米七十石租五百二十五石每歲末移錄於常賑廳使之本色取用其代以常賑皮穀中準折相換還錄於帖別備事請令廟堂稟旨分付矣此旣不可不變通者而本道穀簿自來不敷今玆移錄之請實無異於犯用常賑穀而換名狀請亦出於不得已請今姑許施從之
정조 20년 · 강
命明年鬱陵島搜討以三陟營將替送船隻造備及人丁乘船之數道臣査實酌定狀聞
정조 20년 · 목
右議政尹蓍東啓言今年鬱陵島搜討以節晚之故不能善爲臣聞三陟前營將李東憲言則大洋險濤專仗舟楫而嶺東無可合船隻每借用於嶺南其不能完固勢所必至朽索敗櫓十無一全故器械則取用於三陟海民修補則費盡其渡海糧料及其駕海致敗居多明年則必以採蔘當節前期入送船隻則三陟江陵各造一隻定給于各其邑海民任渠商販搜討之年趁卽整待事定式施行以除嶺南船遠取之弊如此則二船自足二挾船加把之規亦爲除去其外員役採夫及通引奴子等諸般名色中不緊者竝爲停減以此言于道臣則道臣徐有防亦甚稱好云採蔘之政旣已始之當節入送未知得失何如而不可不更爲採取明年月松萬戶搜討當次以三陟營將替送分付道臣船隻造備及人丁乘船之數更爲査實酌定以爲從便擧行後狀聞之地從之
정조 20년 · 강
命贈參判鄭奇男追配宣川義烈祠其尙未妥侑委折關問該道道臣以聞
정조 20년 · 목
右議政尹蓍東啓言故昌城府使贈兵曹參判鄭奇男深河之戰與金應河同日殉節已蒙旌贈之典先朝戊寅因其後孫上言配食於宣川義烈祠達下依準禮曹文案昭然可考而今聞妥侑之典至今不爲擧行云事甚駭訝令該曹査問于本道道臣處以爲追卽配享之地從之敎以申目事體至爲嚴重判下追配尙不擧行關問委折以聞
정조 20년 · 강
命司僕寺判官今番許令隨駕
정조 20년 · 목
右議政尹蓍東啓言自前幸行時司僕寺判官以副駕轎差備及軍人次知例爲隨駕而今番園幸定例時副駕轎有置之之命故判官不得進參矣領率軍人檢飭無人多日動駕自有苟艱之慮今番則請許令隨駕從之
정조 20년 · 강
命司僕寺自辟窠除非大政儲窠之時勿拘罷散差出
정조 20년 · 목
右議政尹蓍東啓言司僕寺主簿一窠所掌甚緊故年前提調徐有防陳達爲自辟窠以復舊規而時値吏批窠窄以有實職人移除事蒙允矣今番主簿窠則實職中別無可合之人本寺適有事差出甚急而臣病未登筵不能備達事狀先以甄復人備擬受點矣此後非大政儲窠之時則請勿拘以罷散蔭官差出從之
정조 20년 · 강
重推戶曹判書李時秀關西年分事目改付標仍命八道四都田畓元結陳還起總數作爲册子間十年修正
정조 20년 · 목
戶曹判書李時秀啓言今番年分事目修正時平安道元總比甲辰當爲八萬五千二百十五結而誤以八萬五千七百八結磨鍊至於啓下奏御文字事體莫重只憑謄錄有此做錯昏謬不察之罪臣不勝萬萬惶悚而元事目改付標以入何如右議政尹蓍東曰年分事目事體至重而平安道元結四百九十三結加數載錄至於改付標之境地部事極爲未安請戶曹判書李時秀從重推考此後則八道四都田畓元結陳還起總數自本曹作爲册子間十年使之修正一件內入一件送備局一件藏于本曹以爲憑考之地從之
정조 20년 · 강
命今番幸行時駕過鷗浦後始依園幸例擧行
정조 20년 · 목
定例堂上李時秀啓言今番動駕時凡諸擧行華城境以前依陵幸例華城境以後依園幸例爲之事曾已稟定而安山以後道路暫過華城境至鷗浦小住處則乃是南陽境不無眩於擧行之慮大駕過鷗浦後始依園幸例擧行事請更爲知委從之敎以預爲分付隨駕各司各營知此意俾無犯科
정조 20년 · 강
命牙山縣所在明禮宮堰畓中所買民田幷令還退無貽民弊
정조 20년 · 목
戶曹判書李時秀啓言頃因內需司手本以牙山縣所在明禮宮堰畓摘奸事自臣曹行會該道矣卽見忠淸監司林濟遠所報則該宮新買畓庫多與民畓相混至有爭訟之端云宮房土地之無得貽弊民間前後飭敎不啻嚴截其在對揚之道不可仍置分付道臣其中民畓一一區別決給俾無一民稱冤之弊似合事宜矣敎曰旣知其一毫貽弊則何可一刻任他乎不必區別嚴飭該宮房雖已買者亦卽還退如是之後更有侵民之弊令道臣狀聞
정조 20년 · 강
命成種仁仍用義州府尹履歷
정조 20년 · 목
吏曹判書金載▣啓言成種仁義州府尹新除之後卽爲追榮至於改題祠版而繼有差代勿施之命矣本職旣爲勿施則追榮似當勿論而此乃無於例之事臣曹無以考據擧行合有一番稟定故敢此仰達矣敎曰履歷則仍用
정조 20년 · 강
仍任平海郡守安必濟
정조 20년 · 목
吏曹判書金載▣啓言龍仁縣令丁遇泰平海郡守安必濟相換矣龍仁縣令旣爲仍任則平海郡守差代與仍任間何以爲之乎敎曰自在仍任中不必更爲下批矣
정조 20년 · 강
命齊陵厚陵忌辰祭獻官諸執事令松營差出獻陵宣陵靖陵修改物力皆自廣州府進排祭官亦令該府塡差祭物令太常依前進排英陵寧陵則仍前擧行
정조 20년 · 목
禮曹判書閔鍾顯啓言齊陵厚陵兩陵寢修改物力及祭官塡差等事今當自松營專管擧行矣今九月二十三日齊陵忌辰祭獻官諸執事請令松營差出擧行自今爲始仍爲定式從之又啓言廣州獻陵宣陵靖陵修改時依松留例擧行便否稟處事命下矣修改所入工匠物力皆自本府措辦進排事甚便當祭官塡差亦依松營例擧行恐合事宜而至於祭物則本府旣無分奉常分掌苑之設置者則恐當自太常依前進排驪州兩陵寢則本牧事勢與廣州松都有異實無以擔當措備云此則仍前擧行之外有難變通故敢此仰達從之
정조 20년 · 강
命動駕時留都百官江頭祗迎祗送一依陵幸例磨鍊
정조 20년 · 목
禮曹判書閔鍾顯啓言在前江外陵幸時留都百官隨駕至江頭大駕渡江後仍爲落後各守本司而園幸時則只留六曹堂郞各一員隨駕至江頭落後矣今此章陵幸行時留都百官侍衛至江頭仍爲落後一款當依陵幸例磨鍊節目而此後園幸時則又當依定例只以六曹堂郞各一員磨鍊故敢此仰達從之
정조 20년 · 강
命故忠臣梁誌施以旌贈賜諡之典
정조 20년 · 목
禮曹判書閔鍾顯啓言故忠臣朔寧郡守梁誌贈職旌閭間依姜壽男尹慶元已施之例擧行事命下矣姜壽男尹慶元竝贈吏曹判書旌表其門亦皆賜諡矣梁誌旌贈賜諡之典恐當與兩忠臣一體擧行故敢此仰達從之
정조 20년 · 강
命前白翎僉使李泰協仍用履歷
정조 20년 · 목
兵曹判書鄭好仁啓言法聖前僉使李泰協前因特敎除拜白翎僉使未準瓜限相換本職今已汰去矣邊地履歷自當勿施而特敎除拜者雖以他事遞解必皆草記伏承處分然後付籖于勿施秩事曾有定式故敢此仰達敎曰仍用
정조 20년 · 강
命回鑾後隨駕軍兵犒饋以乾物分給
정조 20년 · 목
兵曹判書鄭好仁啓言幸行回鑾後隨駕軍兵犒饋近年則連以乾物分給矣今番亦依此擧行乎從之
정조 20년 · 강
命總廳字內伏兵依例以七名把定自鷺梁至鷗浦過十名處減三名未滿十名處勿爲除減
정조 20년 · 목
兵曹判書鄭好仁啓言昨因廣州留守徐有隣狀啓伏兵軍各減三名總戎廳鎭撫營一體分付事伏承下敎故總戎廳鎭撫營雖已行會今伏聞總廳字內各處伏兵軍之數則只是七名云於此若減三名單弱莫甚何以爲之乎敎曰總廳七名用園幸定例而然依例以七名把定好仁曰鷗浦以後則自當用園幸定例自鷺梁至鷗浦過於十名處則依廣州例當減其三名而至於未滿十名之處亦依總廳例勿爲除減乎從之
정조 20년 · 강
命總戎千總曰泳鎭改差以有履歷人擇差今番幸行先廂行陣時擧行兼中軍事
정조 20년 · 목
兼察總戎使金持默啓言今番幸行時臣以先廂出往津頭還爲留陣於通化門外而其間中軍當爲代主將留陣矣先廂行陣時勢將以兼中軍擧行而本廳千總二員之履歷俱不過營將恐不可以履歷太淺之人參陣千總白泳鎭今姑改差以有履歷之人擇差以爲參陣之地恐合事宜敢此仰達矣從之
정조 20년 · 강
命禁衛軍當番京畿五哨軍自來十二月點立預先知委
정조 20년 · 목
禁衛大將李敬懋啓言禁衛營鄕軍五哨自乙卯十二月停番幾至周年今則秋成在卽當次番京畿五哨軍及今知委然後可趁來十二月初一日點立故敢此仰達矣從之
정조 20년 · 강
罷大司諫林道浩司諫崔烜正言趙得永執義朴瑞源掌令金孝秀朱重翁職尋命削職
정조 20년 · 목
敎曰今日次對兩司無一人入侍無故不參諸臺竝罷職此後嚴飭備員入侍○校理洪秀晚啓言近日賓對兩司諸臺無一人進參者跡涉占便事近規避至於今日則行公臺臣不啻一二而又復一齊違牌不誠莫甚事面亦極駭然纔有罷職之命而一番罷遞或近於適中其願其在飭勵毖後之道不可罷職而止臣謂今日違牌行公諸臺一竝施削職之典此後賓筵則行公臺臣毋敢不參之意嚴飭宜矣從之
정조 20년 · 목
備堂未盡稟事而徑先進前承旨請推也
정조 20년 · 강
有政吏曹判書金載▣兵曹判書鄭好仁進
정조 20년 · 목
以洪明浩爲吏曹參判李祖承爲大司諫沈興永爲執義李顯默爲司諫李益恢鄭最成爲掌令金商雨爲正言柳焵爲戶曹參判李石求爲訓鍊正
정조 20년 · 강
仍任水原判官洪元燮
정조 20년 · 강
江華留守金履翼以華城城役石手分等施賞馳啓
정조 20년 · 목
該留守狀啓以爲華城城役告完外方匠手待其回還有施賞之命矣本府居石手等三十二名內先爲回還者二十七名謹依原關分等一一親執以會付米卽爲頒給後各人等姓名及穀物數爻開錄于後未還現石手五名則隨其來到一體頒賞追後登聞計料至於後於昨年賞格先於今年犒饋而放送者則其姓名雖入於起送成册中或以老病見放或以助役旋歸邊首及當者等所告的實施賞一款不爲擧論緣由馳啓○一等石手車於仁老味等七名賞給米各一石五斗二等石手桂龍得等四名米各一石三等石手十六名米各九斗已上石手二十七名賞給米二十二石十四斗
정조 20년 · 강
遞承旨李肇源以崔獻重代之前望也
정조 20년 · 강
命宣傳官李吉會汰去
정조 20년 · 목
政院啓言參下宣傳官之例兼內禁衛旣有定式而今此慶尙左水使奪符宣傳官李吉會狀啓不書內禁衛三字事甚駭然原狀啓雖不得不捧入而不可無警請從重推考敎曰內禁衛之宣傳官無異於龍驤衛之副護軍則豈敢拔去乎當該宣傳官汰去其代今日政差出
정조 20년 · 강
重推江原監司徐有防仍命原州逋還當捧條折半除耗限年以捧最難捧條四千一百八十九石屬之舊還秩
정조 20년 · 목
備局啓言卽見江原監司徐有防狀啓則以爲原州逋欠各穀一萬七千一百三十六石內已捧爲二千六百九十八石未捧爲一萬四千四百三十八石而耗上加耗自癸未至癸卯轉爲積逋似此之類査櫛總計則合各穀爲四千一百八十九石外此當捧條一萬二百四十九石係是甲辰逋穀今年年事雖曰稍登當年條還餉之分俵者厥數夥然今若加之以萬餘石逋穀則吏民擧皆繹騷雖令賣田鬻宅將不得充其數況各年所捧之幾百幾千足可以減得一分而耗條添加數爻依舊若此不己將於何時出場乎限以四五年除其耗條或本色備納或準折代捧則謹當量其多少察其緩急分數出秩按年徵捧請令廟堂稟旨分付矣原州逋穀之多收捧之難指陳事情歷歷如目擊然四千一百八十九石零歸之於事則可痛情或可矜而因循未捧引以爲罪當捧條一萬二百四十九石零限以四五年除其耗條或本色備納或準折代捧爲請四千一百八十九石零之仍無下落隱然有希望蕩減之恩者道臣事體誠極未安一萬二百四十九石零當捧穀除耗限年之請亦甚過濫本司覆奏又何敢曲循而請施乎江原監司徐有防從重推考當捧條限折半使之除去耗條限其年數而折半則仍令當年內準捧難捧四千一百八十九石零穀勿拘除耗限年亦令從便徵捧無至於更煩陳聞之地允之敎以四千餘石之近於烏有者一味椎剝於近四十年之後甚非仁政大抵似此欠縮之蕩減雖甚不可前此或多許施蓋以還穀之取耗無異債錢之生殖苟欲遡而計之小民之酬本已久且久矣此所以不欲病民間施闊狹之政者也然而年前一筵臣極言其不然猶以何爲何否爲難之而許施今於原民旣知其切骨之瘼則亦不可從卿守經之論最難捧四千一百八十九石零令道臣屬之舊還秩使之專意於其餘分年當捧條
정조 20년 · 강
遞大司諫李祖承司諫李顯默執義沈興永
정조 20년 · 목
敎曰兩司隨駕官當爲備員違牌諸臺更爲牌招其中衆所共知情病許遞政官牌招開政差代
정조 20년 · 강
有政吏曹判書金載▣進
정조 20년 · 목
以成德雨爲吏曹參議宋銓爲大司諫宋翼孝爲執義李羽逵爲司諫
정조 20년 · 강
暗行御史呂駿永宣傳官鄭來升以陵幸時沿路廉探啓
정조 20년 · 목
駿永書啓以爲臣於十三日自陽川離發到金浦郡則造橋治道雖用雇軍若以附近面使用則夫孰不樂赴而該郡則稱以大同專用各面故稍實之民擧多隱漏疲殘之戶偏被使役不計程道之遠近不限日子之遲速惟以責立爲事雖以掘浦九分兩橋之役言之該郡石閑面之距役處恰過二十里而百餘名軍丁自始役之日至今使用褁糧遠赴長在路上此豈朝家雇民之本意至於造橋時所入材木斫取於薪洞濟津里等處則無論大小登時給價自是定例而所斫四百八十餘株內近二百株價尙不出給不無呼冤之弊故當該監色等爲先嚴治使之一一推給而該郡守具允德昏謬不察之罪令該府拿問嚴勘恐合事宜臣則仍爲潛行緣由馳啓○來升書啓以爲臣於當月十二日辰時伏奉聖敎馳往陽川界轉到金浦富平仁川安山等四邑治道凡事役民等節詳細廉探則陽川縣令吳泰彥治道役軍雇價每名米五升代錢一錢五分自官出給役軍所受不過五分始興界間浦造橋時所入把子百浮取用於民人等處而自官每浮一錢式折價出給監色輩謂之探知始興縣所用把子折價例出給云而民人則尙無一人受價者衙舍修改時役軍別無雇價之分給而只饋三時飯金浦郡守具允德治道之時役軍雇價每名錢一錢五分式米五升式分給而雇價則以五六月間每戶極米三斗式分給者錢一兩八分式折定督捧給其雇價民怨藉藉橋梁所入材木斫取於私養山而不計大小每株折價一錢式出給一株之斫取不無二三株添斫之弊船人等處葛索五十巨里取用而價本與運價尙不出給富平府使趙象存役軍雇價以軍保錢免稅錢推移出給而每名一錢五分或一錢式橋梁木體大之可合四五錢者則給價一錢至於體小之可合二三錢者則只給六七分上河亭村民治道雇價至今四日尙不出給各種輸運時雇價不過三升米亦不無呼冤之端仁川府使李衡弼空石把子葛索等物收納之意只爲傳令於各面里價本則初不出給治道役軍雇價則赴役四日二日則給一錢式二日則尙未畢給橋梁木隨其大小或給價一錢或六七分各種輸運時雇價則每馱人馬竝一錢式出給矣今則以數三匹終日運致畢竟雇價則或給三錢或給二錢民怨頗多安山郡守趙重瞻衙舍修改時木物稱以追後給價先爲斫伐取用治道役軍雇價始役初日一錢五分式分給矣伊後則竝與工匠等雇價尙不出給本郡吏房抄出富民或五六十金或三四十金私自貸用故民間不無繹騷之弊本郡所治道里不過二十餘里而三面民丁合力修治故徒致紛亂尙無訖役之期木物把子葛索等物輸運之時以里役分定而不給運價橋梁修治等節高陽郡守王道常來坐檢飭而木物各種價本比諸安山所給加給二三分故無譽無毀果川縣監金履裕始興縣監金思羲沿路所管道路不遠故治道及凡干策應俱有已行之例別無民間紛紜之弊矣
정조 20년 · 강
召見禮曹判書閔鍾顯京畿監司李冕膺于誠正閣
정조 20년 · 목
予敎冕膺曰沿路諸守令之勤慢果已詳察否其中金浦守之罪犯已登繡啓若於此守不爲勘罪則他守豈可懲戢乎大抵今番沿路擧行一以付卿卿宜各別嚴飭期無一毫民弊也鍾顯曰再昨右相以邑號改定事有所筵奏而臣適見文蹟則先朝戊寅以不諱嫌名事有下敎矣命入其時日記覽訖敎曰予以不當諱嫌之意旣有下敎而今見日記則先朝已有是敎政可爲今日仰述處矣
정조 20년 · 강
命檢校直閣金勉柱罷職承旨李益運遞差前注書金履永注書柳遠鳴拿處閣吏令攸司科治尋命遠鳴附過放送
정조 20년 · 목
敎曰講製久未爲之今曉使之待曙來待則內閣擧行所當知委在闕之抄啓文臣中有實職者而不此之爲以致臨殿已久不卽待令當該入直閣臣罷職承旨中曾經抄啓文臣者亦爲遞差所謂掌務官不知屛息之義其所犯科不一而足萬一更進一步當作何許罪犯今日擧行尤爲駭然前注書金履永事過後令該府拿問嚴處不卽知委之罪一也注書柳遠鳴亦爲拿處閣吏令攸司從重科治
정조 20년 · 강
以徐有秉金祖淳爲承旨幷前望也
정조 20년 · 강
御誠正閣行抄啓文臣課講及親試親試試官金載▣鄭大容南公轍金祖淳課講試官徐龍輔李晚秀
정조 20년 · 목
敎曰抄啓文臣四月朔親試今日爲之三月朔課講亦於今日爲之○試官率諸文臣入庭行禮訖以擬漢汲黯謝不問招之不來之罪爲表題試諸文臣仍命開講副司果申絢論語粗居首司僕寺正崔光泰表次上居首餘皆更等命明日更試
정조 20년 · 강
命今二十日咸興永興兩本宮衣幣香燭親臨封褁時齋宿處所以摛文院爲之
정조 20년 · 목
因內閣啓稟有是命
정조 20년 · 강
館學儒生洪準源等八百三十人陳疏申請文靖公金麟厚從享文廟賜批許之命加贈領議政陞配時賜祭頒敎仍命諸道列邑今年內擧行革罷禮成祭又命祠版不祧奉祠孫錄用改諡事問議于大臣儒臣
정조 20년 · 목
疏略曰先正臣文靖公金麟厚道學節義文章三者兼該而不偏精造而實踐則先正諸儒之論述備矣尊慕極矣臣等兩疏歷擧而洞陳亦無以加乎奉朝賀臣金鍾秀書中所引先正臣宋時烈所撰碑文之語矣至若淸水芙蓉光風霽月出處之正經學之精各就其一端而反隅于全體妙用者耳又何煩於黈纊之前哉總而論之曰道之在下自孔夫子始焉歷顏曾而在思孟得乎思孟而爲周程學周程而紫陽朱子統其道於有宋之天下則自陸王之學失其正而道遂在乎我東矣在我東而大闡斯文克紹其統者無不崇報而尊祀之腏食于文廟之廡則惟彼麟厚之獨見大義直尋正脈深造厚積以臻乎精密正大之域以一心而㴠三才造化之竗以一身而任萬世綱常之重於是乎父子君臣各得其貞天秩民彝炳如日星之德之功蔚爲百世之師者可不躋享于文廡諸賢之列乎以殿下之聖學知之久矣感之深矣夫奚待乎後生末學之一疏再疏陳籲不已而猶靳一兪者何歟臣等徊徨踧踖誠不敢知聖意之所在也嗚呼聖人旣作師道乃明而獨無乃俗論方墊而莫拔也人心已痼而難醫也駸駸然背馳大道角戰公議甘自歸於小人陰邪之徒則風霆鼓潤而物有不承鳶魚作成而人有未化臣等未聞天下有是理也今殿下以仁義爲君臣父子之則以禮樂爲風霆鳶魚之用導之齊之鼓之舞之而行是敎於一代之上則其事莫先乎開聖廡而議大儒之俎豆以彰正論以抑邪說揭絲綸之磊落廓宇宙於淸明者是也伏願殿下亟命攸司特擧從祀文廟之典以衛正道定斯文之大統以扶大義昭凡民之有倫焉批以先正文靖卽我東之周子也兩程張朱先侑聖廟而使周子擉漏於從祀之列在兩程張朱之心安乎否乎爾等今日之請卽趙文正李文純李文成宋文正之心也允諾之姑徐至今意在重其禮愼其事而已疏旣三上更何持難爾等所請先正文靖公金麟厚配食文宣王廟廷事許施令禮官取考典禮卜日擧行○禮曹判書閔鍾顯啓言先正臣文靖公金麟厚道德文章節義功化之兼有不偏我聖上曠感於數百年之後特許陞配將擧縟儀以爲明天理淑人心之道瞻聆俱聳斯道增光擧國之幸莫大於此取考前例則壬戌年兩先正陞配時以東西廡恐有狹窄之慮本曹堂上與成均館堂上有同詣奉審之擧而今則以壬戍年十位黜享及甲午年宋朝六賢陞配殿內之故兩廡俱有餘地別無奉審之事從祀吉日問於日官則今十月初七日爲吉云前一日告由於大成殿自前陞配之時例有遣禮官賜祭及敎書於本家祠堂之規又於從祀翌日頒敎八方請依此擧行從之又啓言今此先正臣金麟厚文廟陞配事當一時擧行於中外而其勢自有未遑不但八路地方之遠近不同所入凡具亦難猝辦亦須先定太學規模而後知委擧行己有前例外方鄕校則待明年春釋菜告由奉安而位版所造栗木亦依前例開城府江華府自辦八道則令各其監營先期精造使之一時奉安之意請知委於八道四都從之敎曰諸道列邑皆於今年內擧行而告由之節別無可據之例略倣京中文廟東西廡酌禮之故事告由於先聖位致侑於當位而祭品爵一盛淸酒豆一盛芹菹籩一盛時果事後錄下送俾無禮煩事瀆之歎曾聞外方則別設禮成之祭云無義莫甚自今爲例亟草謬習事嚴飭諸道敎曰曾聞從享之先正道德特異者另贈上相云卿果考前例以來乎鍾顯曰以近例言之丙子年從享時先正臣文正公宋時烈因特敎貤贈上相矣敎以依先正文正公宋時烈已例先正文靖公贈吏曹判書金麟厚加贈議政府領議政又啓言我朝從祀儒賢竝皆不祧而未有明白定制故曾在丁酉年文元公金長生陞配時其時故相臣金昌集故判書閔鎭厚以此陳達則肅廟特許不祧之典今此先正臣文靖公金麟厚柌版不祧事何以爲之乎敎曰卿之所奏可謂得體況有特許之已例不祧之典亦爲施行若或親盡埋版則追造一款雖難輕議或有特敎亦多追造者卽爲分付該道星火擧行俾及於賜祭賜敎書之時又啓言今此先正臣文靖公金麟厚陞配文廟時位次恐當以時代先後定次第奉安故敢此仰達矣從之又啓言在前先賢從祀之時有奉祀孫錄用之例矣今此先正臣文靖公金麟厚從祀命下之後其嗣孫恐當錄用從之敎以知其名則今日政擧行不知則令該曹問于道臣使之狀聞後錄用又啓言先正臣金麟厚崇報之典屢百年來實多未遑今以諡號中靖之一字伏奉聖敎尤不勝其欽仰激感蓋靖字是寬樂令終之義則其於先正道學節義造詣功化實有摸狀不盡者今當聖心曠感亟擧盛典之日先正節惠中靖字恐不可不博詢亟改以光昭代尊賢崇道之典臣意則發遣本曹郞廳問議于時原任大臣及在外儒臣以爲及時擧行之地恐不可已從之又啓言從祀時敎書及頒敎文竝依例令文任撰進恐合事宜從之
정조 20년 · 강
召見禮曹判書閔鍾顯及封章太學生疏頭洪準源等于誠正閣
정조 20년 · 목
準源等各奏姓名訖命聽批予敎鍾顯曰金文靖實我東之濂溪而今日特允配享之請予實喜幸鍾顯曰此實屢百年未遑之擧而今我聖上以尊賢重道之盛念克從士林之齊籲不惟斯文之幸實大有光於聖德矣予曰予於先正配享竊自有講明者久矣崔致遠薛聰安文成鄭圃隱此四賢中鄭圃隱生於麗末始倡道學在我東爲箕子後一人其功甚大實合於腏食聖廟至於崔致遠薛聰亦東方儒者之表著然其於從祀則予未知如何而崔致遠似或過矣安文成有大功於聖廟報以俎豆之典如四賢祠之別爲立祠則實爲允當惟金文靖則大學西銘微辭奧旨始爲發明居敬直內之工道學淵源之正實爲斯文之宗匠故予之曠感而欽歎者正以此也今之言文靖者皆以道學節義文章竝稱然配享重典只當以斯文道學論之而已至如節義文章猶屬其餘事以金文靖之節義謂之猶屬餘事則其道學之尊尤可尙矣鍾顯曰聖學高明洞見斯文之頭腦臣實欽誦不已也
정조 20년 · 강
正言尹㴠疏請以言獲罪之人特推曠蕩之典賜批命該曹該府抄出宥敍
정조 20년 · 목
疏略曰殿下於昨春大處分之後以一初淬礪之意勤勤勉諭此誠挽回治道之一大機會也大小臣僚莫不趐足拭目思見淸朝新化而式至于今民志尙不底定國論未見歸一義理關頭猶有依違之風趨舍路歧率多徊徨之態世道人心依然是舊日樣子此曷故焉殿下每於激揚之際含蓄太多仁恕或過區區委曲於恩威賞罰之間而倍費財處不事卞別以是而欲爲彌縫保合之道則元祐之調停元符之建中所以卒不免於敗事豈非今日之所可鑑者耶嗚呼好惡不明俗習猶痼一種浮囂每每乘機以至近日迎合云云之說而極矣以我殿下達天循道窮理盡性之學其所曠感於先正者亦出於闡明大義中一事則凡在衣冠之刊孰無聳動欽頌之心而反以將順其美者斥之以不韙之目隱然有角立爭勝底意此無他殿下於前後癉惡之論或慮其磯激惟以鎭安之意過有推折之擧致使窺覘之輩少不知懲潛倡異言必欲疑亂誑惑而後已如是而世道何日可定朝象何時可淸乎然而人君宰萬化之權爲四方之極精神之所灌注意慮之所左右莫不奔走趨承響應影從彼雖舊染已深宿習難變而若其維新之方亦殿下一轉移間事今宜從淑慝分上夫夬扶抑之意而欲示扶抑又必先從以言獲譴之人特推彍蕩之典亟加激勵之政則國是可定民志可壹此正今日之當務而有不容少緩者也仍伏念臣冒據臺職半年于玆一無報效廩祿徒費伏願亟遞臣職以安微分以靖公議焉批以爾言出於惜卵之意除非構人無實近於誣而凡在獲罪之列者一竝令吏曹禁府斯速抄出以宥以敍爾其勿辭署前察職
정조 20년 · 강
掌令鄭最成疏論長城府使洪景厚奉化縣監李思祚不治之罪賜批命遞景厚思祚職竝令該府拿問
정조 20년 · 목
疏略曰長城府使洪景厚屢典郡邑全乏廉謹之聲及叨本府率多悖妄之政偏聽奸吏之慫慂構成士族之誣獄至於逮捕之際盡發一府之吏隸校卒毆縛婦女擊碎廟室橫奪財產不啻千百計況其家藏之先世碑銘卽兩先正手撰與筆蹟而箧笥珍弆之物混入吏校搜掠之中竟失弘璧之寶莫遂顯刻之計此猶見失他可推知夫有罪而逮治固也而乘夜突入辱及婦女打破家產搜探錢財此何等强盜事也及其究竟獄案無實遠近扼腕傳說唾罵請該府使洪景厚爲先施以刊削之典卽令該府拿問嚴繩而伊時作拿之吏校輩亦令本道嚴刑定律斷不可已也奉化縣監李思祚年雖衰瞶顧其職則下大夫也一自莅任之後惟事肥己之政簸弄倉儲盡歸年利假托松禁攘奪民財非理侵暴一境嗷嗷吏民俱困逃散相繼南來之人莫不喧傳如此不法之吏其可置之字牧之列乎請該縣監李思祚亦爲先罷其職仍令行査論勘批以洪景厚事旣入於繡啓又登於爾章李思祚事出自邇列速此簡書兩倅之不治俱不可屬之風傳爲先遞其任仍令該府拿問付之道臣査治事亦竝依施莫曰無勢文蔭此等官師實爲美規更須京察有力而無憚者爾其勿辭察職
정조 20년 · 강
罷淸州牧使安廷鐸鴻山縣監金思䄷職仍命淸牧之代拔例擇差
정조 20년 · 목
忠淸監司林濟遠狀啓以爲淸州牧使安廷鐸鴻山縣監金思䄷受由上京俱稱身病連呈辭狀請令該曹催促下送敎以向於上京守令催促下送草記不爲枚擧抑何委折卽爲草記兩邑守令罷職其代皆令今政差出而至於淸州拔例擇差竝令待開門下送
정조 20년 · 강
命華城府城神祠香祝待開門下送位版造成與否令該曹問于守臣以聞
정조 20년 · 목
敎曰華城城役告成而城神之祠先令建置矣聞亦告完行幸前卜吉妥奉位版祭文當親撰而獻官本府留守爲之香祝先期下送事令該房該曹知委擧行○禮曹啓言華城城神祠卜吉妥奉日子令日官推擇則今九月十九日卯時爲吉云以此日時擧行而妥奉後告由祭則隨時設行祭物及執事官請令本府差定進排之意分付從之敎以香祝待開門下送獻官以下明日齋宿以待香祝事令政院後錄此啓辭及判付下諭守臣位版已爲造成乎如未及爲位版木當於香祝下送時同爲下送吉日先爲造成隨時行祭此意知悉造版與否卿其今日內狀聞之意一體下諭
정조 20년 · 목
以鄭毅祚爲獻納李勉兢爲禮曹參議贈吏曹判書文靖公金麟厚加贈領議政○再政以李寅燮爲淸州牧使鄭致愚爲鴻山縣監
정조 20년 · 강
以金履銈爲長城府使蔡弘直爲奉化縣監幷口傳也
정조 20년 · 강
江華留守金履翼以各處斥候伏兵磨鍊啓命更爲量減臨時等待於宿所站
정조 20년 · 목
江華留守金履翼狀啓以爲謹依啓下關辭意臣營所屬富平府金浦郡斥候伏兵預先整齊以待之意卽爲發關申飭於前營將富平府使趙象存及左營屬邑金浦郡守具允德處後斥候伏兵處所地名及領將軍兵數爻開錄于後軍兵調發依前例標信祗受後擧行形止更卽登聞計料富平府初境黃魚面驛村前路三巨里伏兵一處凌峯斥候一處桂陽山峯斥候一處場基巨里伏兵一處朴村前路三巨里伏兵一處官門五里程三巨里伏兵一處舊路三巨里伏兵一處終境官門前三巨里伏兵二處大橋三巨里伏兵一處若大村前路紅門巨里伏兵一處臥牛峯斥候一處素沙峯斥候一處汗峯斥候一處素沙三巨里伏兵一處已上斥候五處每處領將各一人軍兵各三名伏兵十處每處領將各一人軍兵各十名金浦郡左鳳凰峯斥候一處仙叟後巨里伏兵一處梧桐峴巨里伏兵一處元堂巨里伏兵一處高山後斥候一處夜味峯斥候一處道叱角峴巨里伏兵一處舞院後峯斥候一處牛峯斥候一處右掘浦橋巨里伏兵一處安心峯斥候一處內天登峴巨里伏兵一處沙隅峙伏兵一處城隍壇斥候一處郡後巨里伏兵一處羅津橋巨里伏兵一處泉峴峯斥候一處已上斥候八處每處領將各一人軍兵各三名伏兵九處每處領將各一人軍兵各十名敎以斥候伏兵處所太多更爲量減卿其只率前排都領斥候伏兵前期待兵符標信下去臨時等待於宿所站事回諭
정조 20년 · 강
重推兵曹判書鄭好仁仍命仁川境斥候伏兵令沁留更爲磨鍊修啓
정조 20년 · 목
兵曹啓言卽伏見江華留守金履翼狀啓則仁川境斥候伏兵不爲磨鍊故取考臣曹啓目仁川果已磨鍊啓下而及其知委之時仁川二字未免遺漏以致莫重行會之若是疏忽臣之不能照察之罪萬萬惶恐而該府境內斥候伏兵俾卽磨鍊更爲修啓之意江華留守處請分付允之敎以事關師律不可仍置卿則爲先從重推考
정조 20년 · 강
命昌陵參奉具悌元稱病委折令該曹査問草記
정조 20년 · 목
吏曹啓言昌陵參奉具悌元呈狀內暑症彌留已過三朔萬無供職之望云請改差敎以恒言不稱老奉兩老焉敢稱病極爲駭然査問草記○吏曹啓言査問于具悌元處則以爲三夏在直之餘暑症彌留眞元澌敗加之以眼病復添近益若劇視物不明以此病狀莫重之地萬無入直供仕之望云矣
정조 20년 · 강
御春塘臺行瑞蔥臺試射
정조 20년 · 목
具軍服乘輿出萬八門由靑陽門詣春塘臺降輿陞座各營應射人以次試射以雨未及畢試而止仍命從後待令遂還內
정조 20년 · 강
命華城城神祠磨鍊祭品卜日行事每歲春秋孟朔降香祝下送
정조 20년 · 목
敎曰華城城神祠祭品籩二豆二簠簋各一俎一爵三爲式無幣有祝而獻官則守臣爲之典祀官兼大祝則判官爲之諸執事自本府塡差亦以爲例春秋孟朔卜日降香祝事令禮曹知悉此意下諭于守臣二豆盛醢菹各一品二籩盛時果各一品一簠盛稻梁中一品一簋盛黍稷中一品一俎盛豕一體
정조 20년 · 강
召見義州慰諭御史李始源于重熙堂
정조 20년 · 강
命義州威化島許民耕墾事令廟堂稟處
정조 20년 · 목
義州慰諭御史李始源啓言灣府以邊上重地公用百需十倍於他邑而凡諸經費都出於島坪屯稅今番水災之後島田則不甚汰落各垌則亦皆修築庶可以如前耕食最是黔同島麻島任新島以地勢低下之故酷被水災半成沙礫之場來頭耕作似無其望目下民情亦難聊生況且三島乃是官府屯田歲收稅穀數千石或爲戍卒給料之資或爲將士支放之用而殆同滄桑今無可論必有別般變通之政然後可爲官民俱支之道而及聞一府軍民齊聲籲訴則乃威化島許耕事也蓋本府之威化島周回四十里一望平蕪土品膏沃宜種百穀故古則民人入居耕食矣天順辛巳年間居民爲建州人所虜自此仍空其地今若許闢此島使任新等諸島居民往來耕墾則在島民可復農作之業在本府可充支放之用從前許墾之議間多有之而以兩國交界之故廟堂未敢輕許以臣目覩者論之鴨江中民居諸島未嘗不與彼界切近威化島則在任新島之南去彼界稍遠其間又有大小楸桑三小島爲之遮隔則謂以交界之故而空棄可惜之土者揆以事理極無意義今因此會許民耕墾則所收稅穀可充於防結添料之資本府城池機械劃給條自己酉停退以後未免廢輟城堞樓櫓漸不如古今若得此可以補缺其在重邊固圉之方亦非少益事係重大不可以臣一人之見斷而行之請博詢廟堂處之從之
정조 20년 · 강
命關西故義士白大豪等二十一人別設一壇於顯忠祠傍春秋祀享事令該曹稟處
정조 20년 · 목
義州慰諭御史李始源啓言辛巳關西之禍南館被禍者十一人灣上被禍者十五人合爲二十六人乙未贈職時只擧知名者七人而其中崔孝一車禮亮又不在二十六人之數則二十六人之中得蒙贈典者只是五人而已其餘二十一人中白大豪黃浚晟崔訔張超等四人名字則雜出於諸義士記傳中韓仕雄白元仁黃大中等三人則今年七義士特命竝侑之後其子孫次第呈單始聞其名而此外十四人則竝與名字而終無可徵之道極可悼惜今此七人者雖知其名亦無顯跡則贈秩享祠有難輕議而以生同烈死同榮之義言之則彼七義士華誥崇躋血食千秋而顧此知名者七人及不知名者十四人則孤魂無主四時餒饗其所鬱抑冤恨於冥冥之中者必有倍於前日矣今若別設一壇於顯忠祠左傍竪一木牌題以辛巳冤死白大豪等二十一人神位每於春秋祠享時一體祭之則不時冤魂永有依歸西土瞻聆當倍感激其於慰忠奬烈之方不爲無助矣敎以令該曹稟處
정조 20년 · 강
命郭山郡減還穀蠲軍總事令該道臣講究
정조 20년 · 목
義州慰諭御史李始源啓言臣於今番往來之路徑由郭山之時一郡士民千百爲群擁馬遮路泣訴求活至不得作行蓋聞本郡介於宣定之間孔道直站徭役浩繁昔之五千戶今餘一千七百戶而實應役不過一千四百戶以今千四百戶責前日五千戶之役者已是難支之端百弊俱興之中最是軍還二政尤爲痼瘼本郡軍布合爲七千八百餘兩雖一家內父子三四人盡爲徵納猶患不足故每當春秋納布之際每戶里徵其數夥多且設獨鎭之後團束軍至於十六哨之多以此之故民皆逃散戶口日縮本郡還上各穀二萬二千餘石除却應頉戶則受還之戶不過千餘故一戶所受多則十餘石少不下八九石當其捧糴之時里族之徵逼歲騷然加以吏鄕之逋害及平民民不聊生闔境嗷嗷若此不已則不出十年將至於無邑而後已云臣參互民情爛熳究詰帶來軍官又是該邑舊倅之故更加詳問則一如民訴無少差異若不別般釐正則雖使龔黃爲治無以下手目下矯捄之方恐莫如減還穀蠲軍總而事係更張不敢獨伸已見請詢問道臣講究良策以爲一郡支存之地從之
정조 20년 · 강
命列邑婢妓刷還事令廟堂稟處
정조 20년 · 목
義州慰諭御史李始源啓言列邑之設置妓婢本爲接待使星使喚官廚之用故邑婢圖頉法意甚嚴而挽近以來紀綱漸隳方伯守宰之外甚至幕裨衙客無不惟意馱歸臣於今番奉使之路所歷營閫州郡所謂婢妓之屬殆欲絕種問其委折則其弊專由於此若不及今嚴禁申明舊制則終至於空其類而後已其在法紀寧不可駭臣意則分付廟堂行會各道其已頉者限以年數亟令刷還而此後先自方伯守宰敢有犯此者論以制書有違之典以爲永久遵守之地恐合事宜敎以令廟堂草記稟處
정조 20년 · 강
命時囚金龍淳尹範益曹翬振金履永議處
정조 20년 · 목
義禁府啓言江西縣殺獄初檢官江西縣令金龍淳原情以爲渠素昧獄體初當檢驗非不知文彬伊之供辭全無爲兄隱之意而生疏所致果未論勘於跋辭中昏謬之罪在所難逭云覆檢官咸從府使尹範益原情以爲文彬伊供辭之有傷倫理非不知之渠初當檢事愚迷顚錯不得論列請勘於結辭中溺職之罪益無所逃云龍淳請刑推得情範益則所當請刑而曾經宣傳官請議處允之敎以金龍淳除刑推議處又啓言安州前牧使曹翬振原情以爲安州昨年年事大爲失稔而每戶當納之還穀折米爲七石半歉歲窮民萬無辦納之望關西前例小米代以麤米之雜租者捧納而名之曰代大米雖在平年習於流來襲謬小米一色太半以代大米備納故渠於捧糴時一切嚴禁則民情罔措歲色垂窮而準捧無期不得已許納代大米元無單租代捧之事而如是捧納之際民力轉窮災年穀品實不能一一精實至於虛殼云云恐未免爽實而此莫非渠昏謬不察之罪云請刑推得情敎以除刑推議處又啓言前注書金履永原情以爲渠愚迷蠢騃觸事妄作一言一動無往非罪屛伏追訟擢髮難贖至於今番擧行之稽忽尤是奉職無狀之致而自底於罪上添罪之科云請刑推得情敎以除刑推議處
정조 20년 · 강
命訓局日次習陣置之
정조 20년 · 강
考下抄啓文臣四月朔親試更試試券
정조 20년 · 목
以擬漢汲黯乞不去爲表題使之在家製進司僕寺正崔光泰前檢閱吳泰曾權知副正字徐俊輔俱次下餘皆更等又命更試
정조 20년 · 목
具翼善冠袞龍袍乘輿出協陽門詣本院齋宿
정조 20년 · 강
命文靖公金麟厚文廟陞配以十月初十日爲之當日曉頭行告由祭諸道鄕校陞配以十一月二十一日爲之告由香祝令該曹下送
정조 20년 · 목
禮曹啓言來十月初七日文靖公金麟厚陞配文廟時應行節目請參考前例磨鍊允之敎以大成殿告由當日曉頭設行之意分付又啓言文靖公金麟厚諸道列邑鄕校陞配吉日令日官推擇則來十一月二十一日辰時爲吉云請以此日時擧行之意知委而聖殿告由祭香祝令該司照例下送從之
정조 20년 · 강
召見大臣備堂于摛文院
정조 20년 · 목
敎曰明日次對進定於今日○藥院提調沈頤之曰中宮殿症候似是蛔氣而尙此彌留不勝焦悶醫官丁希泰聾甚未能消詳論症當劑尙未進服尤切伏慮矣予曰似不但蛔氣所祟而起居水剌之節則如常不必過慮矣予曰舟橋何日當成乎頤之曰二十一日可成矣予曰妓物刷還事何如右議政尹蓍東曰公賤刷還法意至嚴古則宰相率來雖生子生女道伯刷還則不得不送矣近來則法禁解弛雖守令衙客尋常冒禁實爲駭然第官妓頉下法禁本自至嚴今不必更加另飭惟在道臣之申明舊禁而已予曰初於繡啓擧條批答以令廟堂草記稟處爲之而誤以依爲之書出事甚駭然仍敎承旨魚用謙曰誤書者已爲出朝報乎用謙曰御覽朝報則已爲書入當請出釐正而至於外間朝報則似未及頒布矣予曰苟使法綱不至解弛則道伯一人足以禁止何煩朝廷之提飭乎若或申禁而不得一切刷還則朝令反歸於不嚴予於向來酒禁事有所商量亦此意也予敎訓將李柱國曰俄以訓局軍兵料米準斛厚給與否下詢則所謂敎鍊官以爲近來另飭厚給云然則以前之不爲厚給可知其可成說乎此後則卿其各別申飭也
정조 20년 · 강
命海西賑餘穀三千二百石除出取耗以充開巿別將蕩債給代條
정조 20년 · 목
右議政尹蓍東啓言前因海西開巿別將等呈訴詳細論報之意題送矣卽見黃海監司徐邁修所報則以爲本營開巿本錢只是四千二百兩而有八包之時則以其包價足當觀巿多有所餘八百兩錢自願還納矣至中年物價漸高別將輩輒皆徵族故減半以四百兩錢還納近年以來牛價騰踊尤甚一隻之價不下四五十兩其他物種亦皆倍蓰邑民等以開巿別將徵族之弊屢訴不已營校輩亦以開巿救弊事等訴不知爲幾遭而前事姑無論昨秋及今年春秋開巿俱極苟艱左右牽補堇堇了當餘錢尙不收捧以交隣大事委之一箇別將不恤其僨敗有非重事之道且一邑生民以是騷擾莫之安堵其在慮遠恤民宜有變通之道一年兩等營下別將所納爲八百餘兩黃州別將貿布別將所納合爲二百九十餘兩若欲減此必有給代條別般出處然後可以拔本塞源永捄痼瘼常平穀留庫中小米限三千二百石年年取其耗錢以充此數則庶可捄弊而此等蕩債給代之需毋敢仰請新有令甲不敢議到爲辭矣常平穀則新有朝禁不可擧論而本事捄弊有不可不及時變通本道賑餘自備穀四萬餘石就此中請除出三千二百石使之取耗給代事分付從之
정조 20년 · 강
命寢義州威化島許耕事令本府尹另究官府經用島民奠接之道
정조 20년 · 목
右議政尹蓍東啓言威化島乃聖祖回軍之地四百年空曠無敢有墾闢之議者必有所以而然且聞經過中江隔一衣帶與彼人往來者殆若語音相接許民入處不無多少可慮之端中間入耕之說未足爲據左相曾於道伯時看審其地勢亦以爲決難許耕臣之淺見亦無異同今始置之島民聊生官府支放之道不可不另更裁處其及時奠接充補經用之道請令本府尹各別講究從便擧行之意申飭分付從之
정조 20년 · 강
命上土僉使洪允復當日下送
정조 20년 · 목
右議政尹蓍東啓言上土僉使昨已差出矣本鎭多有擧行之事斯速赴任然後可於未凍前移鎭入防該僉使洪允復請使當日辭朝從之
정조 20년 · 강
命文靖公金麟厚本家遣官賜祭賜敎書日退定於京中陞配之後
정조 20년 · 목
禮曹判書閔鍾顯啓言文靖公金麟厚陞配文廟吉日以今十月初七日啓下矣本家在於全羅道長城地不但道里之遠贈爵改諡之後本家自多擧行之節而必不無窘束臣意則遣官賜祭賜敎書日子退定於京中陞配之後旣於禮意無礙而事勢亦甚便當請依此爲之從之
정조 20년 · 강
命先賢陞配文廟時大成殿只行告由祭勿行酌禮著爲式
정조 20년 · 목
禮曹判書閔鍾顯啓言取考本曹謄錄則先賢陞配文廟時當日曉頭告由於大成殿陞配時則當位行酌禮東西廡一體設行故依此磨鍊節目以入而聞泮中謄錄則有告由後酌禮亦爲設行於大成殿之例云此與本曹謄錄相左而大抵祭禮之煩明有聖戒因後世儒賢之從享一日之內再次行祀於大成殿恐不免欠敬之歸且凡陞配時禮節初非載於國家祀典者不過從前陞配時一時創行者則容或有謬例之可以釐正者自今爲始先正陞配時大成殿只行告由勿行酌禮之意定式施行恐合事宜從之
정조 20년 · 강
命前郡守金直休罪名蕩滌
정조 20년 · 목
吏曹判書金載▣啓言先正臣文靖公金麟厚奉祀孫錄用事命下矣前郡守金直休爲奉祀孫而方在奪告身中無以循例擧擬矣敎以蕩滌
정조 20년 · 강
命陵幸時兵曹總府留都堂郞竝令守宮著爲式
정조 20년 · 목
兵曹判書鄭好仁啓言在前園幸時則兵曹總府郞廳雖皆守宮至於陵幸時則總府堂郞之退歸私次事甚未安自今以後陵幸時兵曹總府留都堂郞竝依園幸時例守宮之意請定式施行從之
정조 20년 · 강
遞大司諫宋銓推獻納鄭毅祚掌令鄭最成執義宋翼孝
정조 20년 · 목
承旨魚用謙啓言大司諫宋銓傳啓之際不以所啓仰奏乃以所懷發端做錯非細請重推從之又啓言大司諫宋銓三司合啓奏對之際不待承批徑擧下端事極顚錯請重推從之右議政尹蓍東啓言臺臣合啓之時不待聖敎只擧請以下陳達有損臺體請大司諫宋銓推考從之宋銓引避敎以勿辭亦勿退待用謙又啓言大司諫宋銓避嫌之際兩司諸臺混同起伏事甚顚倒請竝推考從之又啓言兩司合啓畢奏之後憲臺不卽陳啓反使諫臺徑陳院啓乖損臺體憲府諸臺請竝推考從之又啓言大司諫宋銓兩司合啓奏達之後不待府啓仰陳院啓其所做錯不可無警請推考從之宋銓引避敎以一筵五錯勢難例批依啓○翼孝以李福潤事傳啓未承批旨引避敎以勿辭亦勿退待
정조 20년 · 강
命顯隆園前令金履銈仍任
정조 20년 · 목
敎曰園幸當前令金履銈仍任其職其代令該曹口傳差出待下批催促下送
정조 20년 · 강
命陵幸舟橋旗幟以小軍物擧行
정조 20년 · 강
命安山郡守趙重瞻令道臣杖配該郡金浦郡守具允德富平府使趙象存罷拿砥平縣監李永喆卽其地定配其代竝差出下送
정조 20년 · 목
暗行御史鄭晚錫狀啓以爲安山郡道路修治專用各面民人八日赴役者不給二日雇價衙舍修理十日不給一日雇價土瓦輸運大小材木皆不給價分辦各種收取民間亦有加分定於營關知委之本數其中馬槽四十部加分定二十五部水箇五十九箇加分定六十五箇又有分辦外別分定而不給一分錢六邑中安山擧行誠爲駭然緣由馳啓敎以今番沿路邑守令所爲之無狀決不可一日留置難其臨時易倅之反或妨民含忍久矣渠輩如有一分省覺宜知嚴畏而屢次嚴敎之下終不知戢臨時自臨時國體自國體此而又復假貸則列邑之民其可曰有朝廷而亦果有望幸之心乎安山郡守趙重瞻爲先令道臣拿致營門從重決杖卽其地定配後狀聞安山倅旣處分則罪浮於安山者其可獨漏乎昨於畿伯入侍亦有下敎今番許多所犯之駭悖竝略之沈水極米未滿十斗各徵五緡事係不法欲於駕到時曉諭民人而處分矣渠亦有人心則近日飭敎之下不知掩罪之道督捧不法之厥錢反添繹騷不可但以無忌憚言金浦郡守具允德發遣府隸拿囚嚴問得情繩以重律其代直爲作闕與未差之代差代富平府使趙象存屢入於繡啓亦罷其職令該府拿問嚴處差定句檢之任劻勷莫甚砥平縣監李永喆卽其地定配諸守令之代今政當差出仍令卽爲辭朝下送
정조 20년 · 강
補吏曹判書金載▣安山郡守卽刻下送
정조 20년 · 목
敎曰近日吏判事謂之近於戲則位高者寧有是乎外此可謂求說不得守令擇差之命全在爲民則聽若尋常昨日甚於再昨至於今日而寒心之外駭然極矣辜負如此何顏出入邇班吏曹判書金載▣安山郡守除授以爲致位華顯不體委寄者之戒仍令辭朝卽刻登程
정조 20년 · 강
以沈煥之爲吏曹判書韓用龜爲參議遞參判洪明浩以黃昇源代之竝前望也
정조 20년 · 목
敎曰未肅拜亞銓許遞與未差長三堂前望單子入之待下批牌招先開政後謝恩
정조 20년 · 목
以洪明浩李益運爲承旨閔台爀爲大司諫吳翰源爲掌令鄭尙愚爲富平府使任聖說爲金浦郡守尹義厚爲砥平縣監
정조 20년 · 강
以李英敎爲長城府使口傳也
정조 20년 · 강
召見左議政蔡濟恭右議政尹蓍東判府事李秉模于摛文院
정조 20년 · 목
敎曰聞卿等以齋宿入來云入侍事遣史官傳諭于左右相○予曰領敦寧聞難於留都無怪其引義故欲爲體諒勢將以李判府留都矣濟恭等曰聞領敦寧以爲僨誤之地復難承膺云情勢似然矣蓍東曰向以湖西關北邑名改號事仰達而未承允兪左相今適登筵故玆敢齊聲仰請矣予曰卿未聞禮判之向筵所奏耶先朝戊寅六月故相李宗城陳疏請改其名先朝不許所請而有所下敎矣以先大王至敬至愼之盛意朝臣之有嫌名者亦未嘗許改則今此卿等所請決難許施矣蓍東曰聖敎雖如此而兩邑之名群下有難稱號不可不改定矣予曰字音相似在所當諱則小朝睿諱亦當諱之而丙申以前何不諱邑名乎至於計士之改稱因一人之倡論擧世雷同楚山改號之時言之者只云邑民欲仍舊稱而未嘗說道於御諱同音故予所以許改矣到今二邑名之請改決不當許之矣濟恭曰臣私自以爲聖敎誠爲得當國朝則雖不敢議到而以漢唐宋言之太祖則以化家爲國之故後世之人或連其姓名而呼之至如繼世之主但知其御諱一字而已誰敢連姓字而稱呼乎我朝名碩之臣未嘗有以姓名二字之有音相似爲犯諱而避之者其所見未必不及於今之人而然矣雖然今則在下者之成言旣如此在臣子道理邑號等字似難如前稱號矣予曰祭祀時利成二字此亦何以爲之濟恭曰果於此二字亦難呼之矣蓍東曰禮經有利養成畢之訓改之以養成無妨矣予敎濟恭曰沿邑諸守令之事卿聞之否金浦守之水沈米濫徵五兩其爲不法莫此爲甚如許守令固不可不嚴處矣予又曰灣島許耕事係重大不可輕許而聞卿之所見亦然云果何如耶濟恭曰臣亦未能的知而蓋其地方與彼地切近不無難便之事故臣以爲不可許施也予曰華城城役可謂不煩民力而今焉順成極可幸也濟恭曰經始有年不煩民力而若是速完不勝萬幸且以形便言之三南大路之無所捍蔽甚爲疏虞矣今則有此保障外以控制湖嶺內以捍衛畿都甚爲緩急所恃豈不重且大乎予曰繡啓中妓物刷還事何如濟恭曰法貴惟行申之而不行則法反爲輕今於此事若不一切禁之則還不如不禁之爲愈況公賤之毋得私頉法禁本自至嚴則恐不必更申飭禁反致繹騷矣予曰卿言是矣命李判府入侍敎曰今番留都領敦寧不欲承當情勢似然故不得不以卿爲留都矣秉模曰臣末得隨駕區區下情不勝缺然秉模曰臣伏見儒疏批旨則金文靖從享特擧屢百年未遑之典斯文盛禮若有待於今日者非但爲士林之幸其爲有光於聖德莫大臣實欽頌之至矣予曰此果未遑之擧而今將禮成極爲幸也秉模曰自前先正從享之時雖或有異同之議至於文靖之道德學問節義文章孰敢有異議而向聞儒生輩有紛紜携貳之說云誠極怪駭矣予曰李奎南單享之疏旣發而又其翌日忽然有竝享之疏有若角勝自生葛藤此可見俗習之澆漓而尹顯大輩亦何足深誅乎蓋予平日以爲金文靖卽我東儒賢中周濂溪也濂溪之獨未與於兩程張朱從祀之列者實爲曠典故此予所以商量甚熟亟許縟禮者也秉模曰金文靖之用工於講明性理之說多與太極圖沕然契合則文靖正我東之周子也如非聖學之高明亦何以闡發及此乎
정조 20년 · 강
召見金浦郡守任聖說上土僉使洪允復于摛文院
정조 20년 · 목
辭陛也○敎聖說曰前守之事極爲無狀汝須各別懲毖恪謹爲治而前守之水沈米五兩濫捧者一一還徵於前守還給民間雖一文錢毋有未還推之民也敎允復曰本鎭移鎭之後凡事尙多草創汝必十分着念毋負朝家擇差之意也
정조 20년 · 강
命注書李致祐先汰後拿
정조 20년 · 목
政院啓言事變假注書李致祐擧條書入之際有大段誤書之擧所當重勘而本院請推外無他罰何以爲之敎以先汰後拿
정조 20년 · 강
敍李顯道張錫胤李秉鼎玄重祚放定配罪人洪光一
정조 20년 · 목
吏曹啓言因尹㴠上疏批旨凡在獲罪之列者斯速抄出以宥以敍事命下矣被謫蒙放李顯道限三年給暇以未釋褐例施行張錫胤此皆以言獲罪或當蕩滌或當敍用而臣曹不敢擅便至於李秉鼎之削去仕版玄重祚之刊名臺選雖與以言獲罪有異而重臣臺臣名在罪籍已至屢月似當有一體甄敍之典何以爲之允之○義禁府啓言因尹㴠上疏批旨凡在獲罪之列者斯速抄出以宥以敍事命下矣全羅道全州府定配罪人洪光一當爲放送而凡係罪籍者之奉承傳放送乃是格例請令政院捧傳旨擧行允之
정조 20년 · 강
江華留守金履翼以仁川境斥候伏兵磨鍊啓仍引晚時擧行之罪命勿待罪
정조 20년 · 목
江華留守金履翼狀啓以爲斥候伏兵處所當初兵曹原關中仁川府則初無擧論故狀啓中只擧金浦富平兩邑而已卽者摘奸營校馳告內仁川地方數十里亦在於輦路之所經由處云故卽爲發關申飭於該府矣該府使李衡弼所報內斥候伏兵處所及將卒數爻修成册上送故開錄于後日前金浦富平兩邑斥候伏兵修啓時不爲同時擧論者雖緣於兵曹原關中初無知委該府乃是臣營屬邑則不卽審察今始登聞晚時擧行之罪在所難免惶恐待罪緣由馳啓仁川府初境新古介面蘇來山斥候一處黃等川面堰峰斥候一處田半面儉義峯斥候一處黃等川面道直峴三巨里伏兵一處重林驛村前路三巨里伏兵一處田半面防築頭上巨里伏兵一處田半面防築頭下巨里伏兵一處已上斥候三處每處領將各一人軍兵各三名伏兵四處每處領將各一人軍兵各十名敎以勿待罪事回諭
정조 20년 · 강
領府事金憙疏陳病狀請勘誕辰闕禮之罪賜批命遣史官傳諭
정조 20년 · 목
批以近聞向可何等慰喜卿須安心愼攝俟間上來仍命遣史官傳諭
정조 20년 · 강
考不抄啓文臣四月朔親試再次更試試券
정조 20년 · 목
昨日更試文臣使之來待內閣命抄啓班首崔光泰出題以不醉無歸爲七言四䪨律詩題限一吸草間製進前檢閱吳泰曾次上居首
정조 20년 · 목
因禮曹啓稟有是命
정조 20년 · 강
分揀司饔提調鶴林君煜焴敍承旨韓晚裕
정조 20년 · 강
御摛文院封褁咸興永興兩本宮衣幣香燭出院門外祗送
정조 20년 · 목
封褁時至予具翼善冠袞龍袍就位西向立時原任閣臣禮曹判書京畿監司禮房承旨俱以黑團領入侍予詣卓前奉審衣幣香燭閣臣率閣屬官封褁如儀訖閣臣奉衣幣香燭以次跪進予受之近侍對擧以次授京畿監司京畿監司以次跪受以授執事官奉於彩輿予就大門外祗送位西向立衣幣香燭由正階正路出予鞠躬祗送閣臣京畿監司陪後以出
정조 20년 · 강
召見左議政蔡濟恭右議政尹蓍東判府事李秉模藥院提調沈頤之副提調李益運于轎前
정조 20년 · 강
詣景慕宮展拜親審門閾修改
정조 20년 · 목
敎曰今日祗迎後展拜景慕宮該房知悉又敎曰景慕宮展拜時先後廂軍依標信擧行壯勇兼大將都領○乘輿由建陽門出弘化門至觀旂橋降輿陞輿入宮大門降輿詣版位展拜陞詣宮內奉審命戶曹判書李時秀門閾有頉處修改後還入齋室少頃乘輿出宮大門至觀旂橋降輿乘輿入弘化門永淸門還內
정조 20년 · 강
命未及待令兵曹堂上勿推
정조 20년 · 목
承旨李益運啓言今日動駕時兵曹堂上未及待令莫重侍衛不得備員揆以事體萬萬未安請參判尹弼秉參議李尙度竝從重推考敎以家遠之致勿推
정조 20년 · 강
命都承旨洪明浩更爲牌招遞承旨徐有秉
정조 20년 · 목
明浩違牌政院例捧推考傳旨敎以違牌過矣更爲牌招察任右承旨許遞
정조 20년 · 강
遞獻納鄭毅祚
정조 20년 · 목
毅祚啓言臣於見職本不近似及登筵席觸事生疣至被承宣請推宜卽引避未及周旋且在鄕之僚員不請下諭輕先退出所失尤大請命遞斥臣職敎以其所溺職無異前諫長依啓
정조 20년 · 강
重推副總管李燁都事沈澤之
정조 20년 · 목
承旨魚用謙啓言今日動駕總府侍衛未及待令請當該堂郞從重推考從之
정조 20년 · 강
命承旨魚用謙禁推
정조 20년 · 목
敎曰再昨繡衣李始源擧條中妓物事批答有令廟堂草記稟處之命而誤以依爲之書出朝紙云昨日問于承宣則果無誤爲書出之事云矣今聞與所奏相左不能詳知之事徑先奏對極爲駭然昨日入侍承旨魚用謙禁推朝紙斯速釐正
정조 20년 · 강
命趙重瞻具允德趙象存拿來竝令畿伯擧行李永喆令畿伯拿致金浦郡宿所站以待駕到後決棍仍命判義禁閔鍾顯遆差承旨魚用謙添問目取招
정조 20년 · 목
義禁府以安山前郡守趙重瞻拿來啓敎以此時沼路豈可爲弊乎府隸勿送嚴飭畿營卽爲擧行又以金浦前郡守具允德拿來啓敎以嚴飭畿營使渠斯速待命後拿囚又以富平前府使趙象存拿來啓敎以依具允德草記批旨施行又以砥平前縣監李永喆砥平縣定配啓敎以卽其地方卽句管之金浦則以任所地方誤定配所而循例捧入當該判義禁遞差該房承旨魚用謙兩罪俱發添問目取招又以李永喆金浦郡定配啓敎以決棍次令畿伯拿致等待於該郡宿所站事分付
정조 20년 · 강
以崔東岳爲禁衛中軍
정조 20년 · 강
勘放金吾時囚李致祜魚用謙
정조 20년 · 목
因致祜囚單敎以合啓批答渠敢以初不呼書之不允二字書入於擧條又況渠非廳任亦不受書則昨日所爲前所未聞足見渠矇矓太甚削職放送○京畿監司李冕膺以安山郡守趙重瞻從重決杖文移義禁府卽其地方安山郡定配馳啓敎以今番沿路邑守令事萬萬駭然其在信朝令慰民情之道不可不嚴處而究其本情則不知頭緖不覓錢穀而然雖謂之公罪亦可此所以守令決杖使之待還宮後擧行者也觀此狀啓已爲決杖云昨日知委之時若能別白分付豈有畿伯錯聽之擧乎當該承旨魚用謙三罪俱發何待捧供以不應爲律杖一百收贖勘放事分付該府
정조 20년 · 강
遣吏郞摘奸諸執事淸齋與否
정조 20년 · 목
東南關王廟纛所祭在再明也
정조 20년 · 강
以李亨元爲承旨洪良浩爲判義禁幷前望也
정조 20년 · 강
都承旨洪明浩陳疏乞遞賜例批
정조 20년 · 목
疏略曰近日人言卽朝紳之所未曾見者也其所勘擬亦彈章之所未嘗聞者也臣之向來擧行莫非臣顚錯失守之致公議之來理所必至斥之以恇㥘擬之以嶺海臣當受而爲謝而已若其不齒搢紳四字乃是士夫至醜至賤之目臣雖無狀受此指目將何以擧顏於淸朝乎伏乞鐫臣職名仍令選部刊名仕籍
정조 20년 · 강
遞承旨洪明浩以李鼎揆代之前望也
정조 20년 · 강
命華城水陸間烽設置依該留守狀請施行
정조 20년 · 목
水原留守趙心泰狀啓以爲本府旣奉行宮所重自別況又城堞告完關防尤緊設置間烽於東城及棲鳳山東應龍仁石城山陸烽西準本府境興天臺海烽以備報警設烽臺定置將卒今九月二十五日爲始擧火相準以此意文移兵曹行會龍仁縣敎以水陸間烽係是當然依狀請施行事令廟堂行會
정조 20년 · 강
頒咸興永興兩本宮儀式仍命改刊時監董裨校以下施賞有差
정조 20년 · 목
先是乙卯以桓祖大王八周甲追躋桓祖大王懿惠王后位版于永興本宮仍命閣臣等以儀式祭品彙入原編下送咸鏡監營入梓至是印進○敎曰咸興永興兩本宮儀式自本道改刊印進壯紙緞衣件三件壯紙件五件白紙件四十二件內白紙件十九件內入奎章閣奉謨堂景慕宮齋室各壯紙緞衣件一件西庫壯紙件五件白紙件十件內閣白紙件二件政院玉堂禮曹備邊司內司華城府各白紙件一件二直提學李晩秀本道監司趙尙鎭前監司趙宗鉉禮曹判書閔鍾顯五衛將魏光翼各白紙件一件賜給○敎曰咸興永興兩本宮儀式改刊時監董裨將閑良張文逵邊將除授寫字庫官前司果李東秀高品付料看役將校折衝金成琦帖加員役以下工匠等令道臣分等施賞後狀聞○內閣別單儀式改刊本書寫寫字官朴希聖等九人印札畵員金得臣等四人書吏劉相祐各木一疋賜給
정조 20년 · 강
命邑婢圖頉之弊付之道伯禁斷
정조 20년 · 목
備局啓言邑婢耗縮誠爲諸道之痼弊今因繡啓有稟處之命如欲論責專在道臣無論此後嚴防與已贖還賤不必更下朝令徒爲煩屑之歸爲先嚴關諸道無或如前冒犯亦無或推刷繹騷舊法申嚴新效有著則似有勝於限年數定律名之爲而此後犯者當自廟堂隨聞論勘請以此意嚴飭分付敎以酒色無異年前酒禁之持難卽亦今日之意設或令行於目下萬一法弛於久後則法將焉用令果孰信乎繡啓之外自有常憲爲道臣者足可按而禁之者也
정조 20년 · 강
暗行御史柳耕進書啓召見于誠正閣